Kauppias oli julkaissut kaupan Facebook-sivuilla kuvan ja videon verekseltään kiinni jääneestä myymälävarkaasta. Virkavapaalla olevan rikosylikonstaapelin, kansanedustaja Mika Raatikaisen mukaan yksityisyydensuoja ulottuu tällaisissa tapauksissa liian pitkälle.

Kansanedustaja Mika Raatikainen kertoo olevansa valmis maksamaan vaasalaiskauppiaan saamat sakot. INKA SOVERI

Poliisin tehtävistä virkavapaalla oleva kansanedustaja Mika Raatikainen (ps) ilmoittautuu vapaaehtoiseksi maksamaan vaasalaiskauppiaan saaman 500 euron sakon.

Vaasalaisen ruokakaupan kauppias sai Pohjanmaan käräjäoikeudessa aiemmin tässä kuussa tuomion yksityiselämää loukkaavasta tiedon levittämisestä. Kauppias oli ladannut kauppansa Facebook-sivuille kuvan ja videon teini-ikäisestä myymälävarkaasta, joka jäi verekseltään kiinni ja sai poliisilta sakot paikan päällä.

Poika ja hänen äitinsä tekivät Facebook-päivityksestä rikosilmoituksen. Käräjäoikeus tuomitsi kauppiaan maksamaan 500 euron sakot ja lisäksi pojalle 1 500 euron korvaukset. Tuomion perusteista voi lukea Iltalehden aiemmin julkaisemasta jutusta.

Raatikainen kertoo pitävänsä tuomiota juridisesti oikeana. Hänen mukaansa yksityisyydensuoja on kuitenkin " vedetty Suomessa joissakin kohdissa överiksi " .

- Onko oikein, että rehellistä liiketoimintaa tekevä kauppias, jolta viedään jotain ja joka laittaa varoitukseksi, että älkää tehkö noin, saa sakkoja ja korvattavaa? Ei minun mielestäni.

Poliisiuransa vuonna 1983 aloittanut Raatikainen kertoo sarjanäpistelijöistä tulleen huoltoasemille ja kaupoille valtava riesa sen jälkeen, kun sakon muuntorangaistus poistettiin vuonna 2008.

- Nykyään näpistelijä voi käytännössä repiä poliisin antaman sakkorangaistuksen ilman seurauksia. Sakkoja pitää olla todella monta, ennen kuin syyttäjä rupeaa niitä ihmettelemään.

Hallituksen esitysluonnos muuntorangaistuksen käytön laajentamisesta on parhaillaan lausuntokierroksella. Esityksen mukaan seitsemän samankaltaista sakkorikosta vuoden sisään johtaisi käräjäoikeuden käsittelyyn.

Esimerkiksi viime vuonna yli seitsemään näpistykseen syyllistyneitä oli noin 900.

Raatikainen toteaa, ettei tiedä, oliko Vaasan tapauksessa kyse sarjanäpistelijästä. Hänen mielestään tilanne on kuitenkin mennyt niin älyttömäksi, että vaasalaiskauppiaan tuomiosta lukeminen sai hänet kiehumaan.

- Jos kauppiaalle sopii, minä voin sakon maksaa. Korvauksia tälle näpistelijälle en rupea maksamaan, mutta sakon maksan mielelläni.

Juttuun korjattu rikosnimikkeen oikea kirjoitusmuoto kello 9.21.